**Др Ана Коцић Станковић: THE AFRICAN AMERICAN EXPERIENCE - рецензија**

Одлуком Наставно-научног већа Филозофског факултета у Нишу број: 391/1-8-3-01 од 10. новембра 2020. године именована сам за рецензента рукописа монографије *THE AFRICAN AMERICAN EXPERIENCE: AN INTRODUCTION*, ауторке доц. др Ане Коцић Станковић. Велика је част када Вас позову да дате стручну оцену рада неког колеге, посебно са другог универзитета. Стручну? Потписница ове рецензије није стручњакиња за америчке студије. Оцену? Како оценити књигу која је и уџбеник за студенте, и приручник за сваког проучаваоца, али и обичног конзумента афроамеричке књижевности и културе, и узбудљиво штиво које од почетка не испуштате из руку, чекајући хепиенд – крај вековне и исцрпљујуће борбе једног народа, једне расе.

А почетак је – човечанства и историје – у Африци. Баш као што је порекло живота у води, порекло човека је на тлу „црног континента“. Вода је и у овим епохама остала извор, али и ушће за јунаке ових прича. Реке из поезије Ленгстона Хјуза, океан у коме су гроб нашли несрећни бегунци са галија, бирајући смрт радије него ропство. Присећамо се уџбеника из историје и географије, усправан човек, разуман човек, Луси... Прве велике сеобе, услед природних услова, као што ће преко два столећа трајати сеобе из Африке у Америку услед робовласништва. Од 1619. године, када је забележен први oрганизовани долазак робова из Африке на тло Америке, до друге половине деветнаестог века, када се ропство званично укида, али права борба тек почиње. Књига *The African American Experience* (*Афроамеричко искуство*) доценткиње др Ане Коцић Станковић води нас кроз све етапе те борбе за људска права, за право гласа, за укидање сегрегације и дискриминације – не само званичне, него оне много суптилније, латентне и имплицитне. Од спонтаних побуна, до организованог политичког деловања и улоге Цркве у том покрету.

Са олакшањем увидевши да ово није уџбеник из америчке књижевности (дакле, можда и одговорим висини задатка), те да му је захват много шири, а увид много дубљи од секундарне литературе уз постдипломски курс, пришла сам овој књизи као *must have*-у. Нечему неизоставном у образовању сваког човека који пледира да буде грађанин света, да разуме данашње процесе у САД, али и целокупан афроамерички корпус, ма како га схватили. А можемо га схватити као 1) саставни део америчке културе, следећи др Мартина Лутера Кинга или, 2) као засебну нацију, по Малколму X (Х због непознатог правог презимена као судбине свих робова и њихових потомака), што нам ова књига детаљно објашњава. Надам се да нишки постдипломци увиђају колико имају среће, јер огромна је предност похађати нов, модеран курс и имати спреман уџбеник. Наравно да књига упућује и на додатно читање, нудећи цитате и изворе литературе, а после сваког поглавља даје питања и теме за размишљање, што додатно подстиче на активан приступ овој проблематици. Нимало занемарљив допринос је и беспрекоран енглески језик на коме је књига написана, што обогаћује вокабулар, уводи актуелне колокације и доприноси ширем филолошком образовању младих англиста.

Књижевност није једина, можда ни примарна тема ове књиге, али је њена окосница и једина константа у свих њених осам делова, баш као и у свим променљивим историјским околностима које су њен контекст. И ту нас води од успомена на школску лектиру (*Чича-Томина колиба*), преко слободарских идеала младости оличених у Мартину Лутеру Кингу, деконструкције вишеслојног наратива наше савременице Тони Морисон, до (буквално) данашњице обележене протестима и паролом „Black Lives Matter“. Од романтизиране „плантажне прозе“ (Харијет Бичер-Стоу) до њеног пандана, „анти-плантажне прозе“ (Тони Морисон) која деконструише ту помало наивну слику, затим популарне уметности Харлема, књига је калеидоскоп Севера и Југа, грађанског и светских ратова и гандијевских протеста, песама чежње и говора пркоса. За разлику од турбулентне историје нашег континента, где су непријатељства и ратови имали агресоре и жртве на свим странама, овде је током целе историје угњетач само једна страна, а жртва само она друга. Ипак, у тој плими бола и туге, у причама о ропству, покушајима бекства и украденим сновима, где се вапи за слободом и где мајка кога убије сопствено дете није Медеја, него трагична жртва и спаситељка тог детета, где нема правде, песма и музика остале су саставни део живота ових људи, надраставши личне судбине и тренутак и претворивши се у светски популарне жанрове. Присећајући се култног филма „Прохујало са вихором“, серије „Север и Југ“, али и холивудских блокбастера као што су „Време за убијање“, „Кју Клукс Клан“ и многи други чију су славу пронели велики глумци афроамеричког порекла, захваљујући овој књизи по први пут ћемо разумети шта је клише, а шта стереотип, које су замке типизираних ликова доброћудних, а приглупих и послушних Црнаца у књижевним делима и њиховим екранизованим верзијама и шта симболизују беле маске злогласног Клана. Не можемо а да се не сетимо јужноафричког апартхејда и великана Нелсона Манделе, који је сигурно био светионик упорне борбе кроз двадесети век за све именоване и неименоване јунаке ових прича. Он је, током деценија заточеништва у злогласном затвору на острву Робен, бележио своје мисли на примерку сабраних дела Вилијама Шекспира. Хришћанска истрајност својствена велечасном Мартину Лутеру Кингу у Америци уливала је наду да ће сан о слободи постати јава. А како се не сетити, кад смо већ поменули Шекспира, његове *Мере за меру*, која је у наше доба доживела изведбу у условима апартхејда, са Изабелом као афроамеричком слушкињом која мудрошћу и снагом духа тријумфује над тлачитељем – белим господаром. Дискриминација на основу боје коже упарена је и са родном дискриминацијом у патријархалном и, по свему, репресивном друштву. Ауторка нам објашњава корен расизма, а и антисемитизма, у супремацијском тумачењу Дарвинове теорије о настанку врста и борби за опстанак, које фаворизује белу, тевтонску расу. Као шекспиролог, опет призивам Шекспирове јунаке у *Отелу* и *Млетачком трговцу*, оба смештена у либералној Венецији, која је и за Енглезе тог времена била појам слободног духа и љубави, баш као Америка за цео свет. Али, та слобода није иста за све становнике (који, ни у једној ни у другој држави из наше паралеле нису били држављани). У Венецији је јеврејски гето основан 1570. године, баш као што су широм Америке настајала црначка гета обесправљених, маргинализованих, дискриминисаних. Неки су решење видели у масовној сеоби, односно повратку Афроамериканаца у Африку, тамо где припадају. Ипак, победила је идеја интеграције, суживота, једнакости, ма како још увек крхка била.

У светлу мигрантске кризе, дешавања у светској супер-сили која се, нужно, преливају на остатак света и имају огроман утицај путем информационих технологија, ову књигу је неопходно консултовати да бисмо мапирали све те процесе и појаве, синхронијски и дијахронијски. Велика сеоба готово милион Афроамериканаца са сиромашног југа на Север, у првим деценијама двадесетог века, подсећа на данашње економске миграције, које, поред социјалних, повлаче и низ других тема. Пред очима нам се управо дешава кулминација, или можда завршни чин драме коју смо без даха пратили од прве странице ове књиге, да бисмо је, метатеатрално, сами довршили или јој исписали наставак. Као савременици превирања у двадесет и првом веку, а, захваљујући овој књизи, и свих ранијих епоха, добили смо панорамски поглед на прошлост, али и садашњост, великог дела света. Прожимањем култура, интеракцијом два континента и две расе кроз историју, формира се нов идентитет, или конгломерат идентитета сублимиран у називу „афроамерички“.

Стога ову књигу искрено и топло препоручујем студентима основних и постдипломских студија англистике, историје, политичких наука, филма, медија и комуникација... Затим, свима који желе да разумеју корене своје омиљене музике (блуз, џез, реге, госпел), религије и културолошког феномена Афроамериканаца. Синестезија свих боја и мириса Африке на америчком тлу и на енглеском језику, то је можда кондензовани опис овог искуства. Напослетку, и професорима америчких студија, да би употпунили курикулум и сместили свој курс у шири контекст.

Доцент др Наташа Шофранац,

Катедра за енглески језик, књижевност и културу

Филолошки факултет Универзитета у Београду